Riitta Väisänen: ”Olen tosi tyytyväinen oikeuden päätökseen, tämä meni oikein”.

- Tämä meni oikein, Väisänen kommentoi oikeusvoittoaan. JANI MAHKONEN

Riita liittyi Riitta Väisäsen vanhempien asuttamaan taloon.

Spede Pasasen tytär Pirre Alanen halusi myydä osuutensa talosta Väisäselle ja antoi tammikuussa 2013 sähköpostitse 27 000 euron tarjouksen, jonka Väisänen hyväksyi. Alanen omistaa talosta kolmasosan.

Alanen haastoi Väisäsen oikeuteen tämän jätettyä maksamatta Alaselle kauppahinnan. Väisäsen mielestä vain kauppahinnasta sovittiin, ei maksuaikataulusta eikä tavasta.

Myös oikeuden päätöksen mukaan Alanen ja Väisänen olivat sopineet kauppahinnasta, mutta eivät sen maksutavasta tai ehdoista. Kaupasta ei ollut osoittaa kirjallista sopimusta, mikä tarvittaisiin kaupan rekisteröintiäkin varten. Oikeuden mielestä Väisäsen tarjous talon kolmasosasta ei ole ollut niin yksityiskohtainen, että sitova sopimus olisi syntynyt.

– Olen tosi tyytyväinen oikeuden päätökseen, tämä meni oikein, Väisänen kommentoi Iltalehdelle raskasta oikeusprosessia edesmenneen sydänystävänsä tytärtä vastaan.

Alasen viime vuoden helmikuusta asti vireillä ollut kanne hylättiin ja hänet velvoitettiin korvaamaan Väisäsen oikeudenkäyntikulut, yhteensä 4 464 euroa.

– Ei tämä nyt ainoa mielessäni ollut asia ole ollut, mutta tottakai tällainen rassaa ja vie energiaa, Riitta myönsi.

Väisänen on tarjonnut Pirre Alaselle talokaupan maksuksi muun muassa tonttia, koska ei ole onnistunut hankkimaan rahoitusta kolmasosalle talosta, jonka omistavat yhdessä Riitta Väisänen, hänen isänsä ja Pirre Alanen.

– Asioilla on tapana järjestyä, Riita Väisänen totesi luottavaisesti prosessin tulevaisuudesta.